Dr. Frasier Crane terug op die kassie | Netwerk24
25 Februarie 2021 14:30
Die akteurs in die TV-reeks 'Frasier' wat van 1993 tot 2004 uitgesaai is, is van links wyle John Mahoney (Marty Crane), Peri Gilpin (Roz Doyle), Jane Leeves (Daphne Moon), David Hyde Pierce (Niles Crane) en Kelsey Grammer (dr. Frasier Crane). Foto: bbcnews.com
Dit is onbekend of al die vorige akteurs weer te sien sal wees, maar Grammer het sy terugkeer bevestig.
"Ek sien met blydskap uit na die volgende hoofstuk in my reis as dr. Frasier Crane," het hy gesê.
Grammer, ook uitvoerende vervaardiger van die reeks, het Paramount terselfdertyd met sy toetrede tot 'n stromingsdiensplatform gelukgewens.
Nie hy of CBS Studios het uitsaaidatums vir die nuwe reeks op Paramount verstrek nie.
Frasier word steeds as een van die suksesvolste TV-sitkoms in Amerika gereken. Elf reekse is van 1993 tot 2004 uitgesaai wat met 37 Emmys bekroon is, waarvan vyf vir die beste komediereeks. Die Emmys is die Oscars vir TV-produksies.
Die karakter dr. Frasier Crane het die eerste keer sy verskyning in die trefferreeks Cheers gemaak, wat aanleiding tot 'n verdere verloop van sy verhaal gegee het – dr. Crane se terugkeer na sy tuisstad, Seattle, waar hy na sy korrelkop pa, Marty Crane, moet omsien. Dié rol is deur John Mahoney vertolk, wat in 2018 dood is.
Volgens Grammer is die nuwe reeks nie noodwendig 'n voortsetting van dié verhaal nie. Dit sal eerder gaan oor nuwe wendings in die karakters se lewe. Hy het ook genoem dat dr. Crane genoeg gehad het van sy radioprogram.
Frasier se verhouding met sy broer, Niles (David Hyde Pierce), sy Britse huishoudster Daphne Moon (Jane Leeves) en sy vervaardiger Roz Doyle (Peri Gilpin) was belangrike temas in die vorige reeks.
Die terugkeer van Frasier volg kort ná die aankondiging in Januarie dat nog 'n TV-reeks van die 90's, Sex and the City, ook gaan herleef. – Saamgestel deur Elretha Britz met bykomende bronne: rollingstone.com, bbcnews.com en imdb.com.